b'\n_START_ARTICLE_\nRepoussoir\n_START_PARAGRAPH_\nRepoussoir (fra fransk repousser "tr\xc3\xa6nge tilbage") er en teknik i billedkunst, hvor et st\xc3\xb8rre objekt placeres i forgrunden til venstre eller h\xc3\xb8jre kant, hvilket giver dybde i billedet.\n_START_SECTION_\nTeknikken\n_START_PARAGRAPH_\nDybden i billedet skabes ved at repoussoir-objektet er forholdsvis st\xc3\xb8rre end andre objekter p\xc3\xa5 billedet og indrammer kanten. De andre objekter ser derved ud, som om de tr\xc3\xa6nges langt tilbage ind i billedets baggrund._NEWLINE_Hermed tr\xc3\xa6kkes beskuerens \xc3\xb8je fra kanten ind mod baggrunden._NEWLINE_Repoussoir-objektet var typisk et stykke arkitektur eller et tr\xc3\xa6, men kunne ogs\xc3\xa5 v\xc3\xa6re et menneske eller dyr. Objektet er ogs\xc3\xa5 gerne m\xc3\xb8rkere eller en helt sort silhuet i forhold til den lysere baggrund._NEWLINE_Teknikken giver en mere interessant komposition end typiske panorama-billeder, hvor beskuerens \xc3\xb8je glider over den ensartede forgrund og baggrund uden at h\xc3\xa6fte sig ved nogen objekter.\n_START_SECTION_\nHistorie\n_START_PARAGRAPH_\nRepoussoir-teknikken blev popul\xc3\xa6r hos kunstnere siden barokken, og kan is\xc3\xa6r findes hos hollandske landskabsmalere fra det 17. \xc3\xa5rhundrede. Jacob Isaacksz. van Ruysdael yndede at bruge repoussoir i sine landskaber ved at placere et tr\xc3\xa6 i den ene kant af maleriet. I stedet for tr\xc3\xa6eer, brugte malere som Paolo Veronese, Peter Paul Rubens og impressionisterne som Gustave Caillebotte menneskefigurer til repoussoir i sine billeder. I Danmark blev teknikken brugt af bl.a. Johan Thomas Lundbye._NEWLINE_I dag kan teknikken bruges med fordel i fotografi og anden billedkunst.'